નવી દિલ્હી: કેન્દ્ર સરકાર દ્વારા કોંગ્રેસના ઉપાધ્યક્ષ રાહુલ ગાંધીના મત વિસ્તાર અમેઠીમાંથી અગાઉ ફૂડ પાર્કની યોજના પરત ખેંચાયા બાદ હવે આ વિસ્તારમાં સ્થપાનારી પેપર મિલનો પ્રસ્તાવ પડતો મૂકી આ મિલ મહારાષ્ટ્રના રત્નાગિરિ જિલ્લામાં બનાવવા હિલચાલ ચાલી રહી છે. સૂત્રોના જણાવ્યા અનુસાર કેન્દ્ર દ્વારા મહારાષ્ટ્રના રત્નાગિરિ જિલ્લામાં ૩,૬૫૦ કરોડના ખર્ચે અેક પેપર મિલ સ્થાપવાનો પ્રસ્તાવ કરવામાં આવ્યો છે. જે અંગે ટૂંક સમયમાં કેબિનેટમાં નિર્ણય થઈ શકે છે. આ અંગે કેબિનેટ પ્રધાન અનંત ગીતેઅે જણાવ્યું કે ભારે ઉદ્યોગ વિભાગે આ બાબતે નાણાં મંત્રાલયને લેખિતમાં જાણ કરી છે. આ બાબતે કેબિનેટ સમક્ષ પ્રસ્તાવ રજૂ કર્યા પહેલા અન્ય મંત્રાલયની સલાહ લેવામાં આવશે.